Tratatul conținea un articol care intenționa să „asigure civilizarea” poporului Lakota, stimulente financiare pentru cultivarea pământului și dezvoltarea competitivității, respectiv stipularea obligativității asigurării unei „educații englezești” minorilor în „instituțiile misionarilor”. În vederea aplicării cu succes a acestor condiții, guvernul Statelor Unite a inclus în tratat că profesorii albi, fierarii, un fermier, un morar, un tâmplar, un inginer și un reprezentant al guvernului ar trebui să locuiască în rezervație. Spre finalul secolului XIX, guvernul federal a înlocuit școlile misionarilor din rezervație cu internatele indo-americane; prima astfel de instituție a fost Școala Industrială Ameridiană Carlisle din Pennsylvania. Căpetenia Manuelito și-a trimis propriii fii la această școală, considerând cunoștințele dobândite ca fiind folositoare pe viitor în protejarea libertăților poporului indian. Încălcarea repetată a drepturilor acestora de către prospectori a condus la războiul pentru Dealurile Negre. Muncitorii imigranți porniți în căutarea zăcămintelor de aur au trecut de frontierele rezervației, încălcând astfel tratatul. Indienii i-au atacat pe aceștia, fapt care a condus la izbucnirea războiului. Guvernul Statelor Unite a confiscat Dealurile Negre în 1877. Mai târziu, a împărțit Marea Rezervație Sioux în câteva rezervații mai mici.